IMISLab/GreekWikipedia huggingface dataset:
Τζίβας Αρκαδίας

Το χωριό Τζίβας Αρκαδίας βρίσκεται επτά χιλιόμετρα νοτιοανατολικά της πόλης Τρίπολης Αρκαδίας. Βρίσκεται σε υψόμετρο 680 μέτρα και έχει 283 μόνιμους κατοίκους σύμφωνα με την απογραφή 2011. Παλιότερα είχε ενταχθεί στο δήμο Τεγέας και πλέον έχει ενταχθεί στο Δήμο Τρίπολης. Παλιότερα ονομαζόταν Τσίβας.

 24-05-1835: Σύσταση του δήμου Τεγέας με έδρα τον οικισμό Πιαλί. Ο οικισμός Τσίβας προσαρτάται στο δήμο Τεγέας. 24-08-1912: Σύσταση της κοινότητας Κ. Τσίβα (Αρκαδίας) με την απόσπαση του οικισμού Τσίβας από το δήμο Τεγέας και τον ορισμό του ως έδρα της κοινότητας 16-10-1940: Η κοινότητα Τζίβα προήλθε από τη διόρθωση του ονόματος της κοινότητας Τσίβα. 04-12-1997: Σύσταση του δήμου Τεγέας με την απόσπαση του οικισμού Στάδιον από την κοινότητα Σταδίου και τον ορισμό του ως έδρα του δήμου. Ο οικισμός Τζίβας αποσπάται από την κοινότητα Τζίβα και προσαρτάται στο δήμο Τεγέας. Η κοινότητα Τζίβα (Αρκαδίας) καταργείται. 07-06-2010: Ο οικισμός Τζίβας αποσπάται από το δήμο Τεγέας και προσαρτάται στο δήμο Τρίπολης. Ο δήμος Τεγέας καταργείται. Στην περιοχή της τοπικής κοινότητας Τζίβα Αρκαδίας υπάρχει μία μικρή κοινότητα Ρομά, που διαβιούν σε καταυλισμό. Ο κοινωνικός τομέας του Δήμου Τρίπολης έχει υπολογίσει ότι 100 άτομα ζουν στην περιοχή της τοπικής κοινότητας Τζίβα Αρκαδίας, ενώ περίπου 50 ακόμα άτομα ζουν στον οικιστικό ιστό του Δήμου Τρίπολης. Απασχολούνται συνήθως εποχιακά ως εργάτες γης, πλανόδιοι μικροπωλητές και με το εμπόριο παλιοσίδερων. Ένα μεγάλο ποσοστό είναι άνεργοι. Υπάρχει υψηλό ποσοστό αναλφαβητισμού και η συντριπτική πλειοψηφία βρίσκεται κάτω από το όριο της φτώχειας. Έχουν λίγες ευκαιρίες για επαγγελματική εξέλιξη. Είναι εγκλωβισμένοι σε περιορισμένες επαγγελματικές ενασχολήσεις, λόγω έλλειψης ικανών επαγγελματικών δεξιοτήτων. Αυτό οδηγεί σε διαιώνιση του αναλφαβητισμού και του κοινωνικού αποκλεισμού τους.Πληθυσμιακή μεταβολή της τοπικής κοινότητας Τζίβα Αρκαδίας σύμφωνα με πρόσφατες απογραφές πληθυσμού στις τελευταίες δεκαετίες:
Ελισάβετ Μαρία της Βαυαρίας

¨'Να μη συγχέεται με τη 2η εξαδέλφη της Ελισάβετ Μαρία της Βαυαρίας (1874-1957). Η Ελισάβετ (γερμ. Elisabeth von Bayern, 10 Οκτωβρίου 1913 - 3 Μαρτίου 2005) από τον Οίκο του Βίττελσμπαχ ήταν κόρη του Πρίγκιπα της Βαυαρίας και με τους γάμους της έγινε πρώτα Κόμισσα Κάγκενεκ και μετά Κυρία Κούστνερ.

 Η Ελισάβετ Μαρία Άννα Ερριέττα Ιωσηφίνα Σοφία Αμαλία Φερδινάνδη Λουδοβίκα Αντωνία Θηρεσία Κρεσεντία Άλα Γκισλάνα ήταν η μόνη κόρη του Αλφόνσου της Βαυαρίας και της Λουίζας των Βουρβόνων-Ορλεάνης, κόρης του Φερδινάνδου, Δούκα του Αλανσόν. Παντρεύτηκε πρώτα τον Φραντς Γιόζεφ, Κόμη του Κάγκενεκ, και είχε τέκνα: Χουμπέρτους Γιόζεφ Αλφόνς Καρλ Μίκαελ Μαρία (γενν. 1940), Κόμης του Κάγκενακ. Νυμφεύτηκε τέσσερις φορές, την 4η φορά την Μιχαέλα των Αψβούργων-Λωρραίνης, κόρη του Όθωνα των Αψβούργων. Μίκαελ Κλέμενς Μαρία (1941 - 2012). Νυμφεύτηκε τρεις φορές και είχε έξι τέκνα. Πέτερ (1941 - 2009). Νυμφεύτηκε τη Μπριγκίτε φον Σίβερς και είχε τρία τέκνα.Το 1941 απεβίωσε ο Φρανς Γιόζεφ σε μάχη και η Ελισάβετ έκανε δεύτερο γάμο το 1944 με τον Ερνστ Κούστνερ. είχε τέκνα: Μαρία Άννα (γενν. 1943). Φελίκιτας (γενν. 1945). Κριστίνα (γενν. 1946). Γκάμπριελε (γενν. 1948). thePeerage.com
Λανς Μπλανκς

Ο Λανς Μπλανκς (9 Σεπτεμβρίου 1966 -3 Μαΐου 2023) ήταν Αμερικανός πρώην επαγγελματίας καλαθοσφαιριστής και στέλεχος που εργάστηκε ως αναλυτής για το ESPN . Έπαιξε στο ΝΒΑ με τους Ντιτρόιτ Πίστονς και Μινεσότα Τίμπεργουλβς . Ο Μπλανκς πέρασε επίσης αρκετές χρονιές παίζοντας στην Ευρώπη. Ο Μπλανκς εργάστηκε ως γενικός διευθυντής των Φοίνιξ Σανς από το 2010 έως το 2013.

 Ο Μπλανκς εισήχθη στο Χώρο Διακριθέντων των Λόνγκχορνς του Τέξας Αθλέτικς το 2007. Επιλεγμένος ως Μίστερ Μπάσκετμπολ για το Τέξας το 1985, ο Μπλανκς έπαιξε συλλογικά στο Πανεπιστήμιο της Βιρτζίνια και στο Πανεπιστήμιο του Τέξας στο Όστιν . Ο Μπλανκς και οι συμπαίκτες του Τράβις Μέις και Τζόι Ράιτ ήταν γνωστοί ως "Καλαθομηχανές BMW" κατά τη διάρκεια της περιόδου 1989–90. Αυτή η ομάδα των Λόνγκχορνς τερμάτισε δεύτερη στη Νοτιοδυτική Διάσκεψη και προκρίθηκε στους προημιτελικούς του τουρνουά καλαθοσφαίρισης της 1ης Κατηγορίας 1990 NCAA του 1990. Ο Μπλανκς άσκησε έντονη κριτική και απέκτησε πολλούς επικριτές για τα καμώματά του στο γήπεδο και τους αντιαθλητικούς, υπερβολικούς πανηγυρισμούς του, όπως στους προημιτελικούς του τουρνουά του 1990. Με 1.322 πόντους, ο Μπλανκς κατέχει το υψηλό για τον μεγαλύτερο αριθμό πόντων από παίκτη δύο ετών και είναι ο όγδοος πρώτος σκόρερ στην ιστορία του Πανεπιστημίου του Τέξας. Ο Μπλανκς τελείωσε την πορεία του στο Τέξας ως ο ηγέτης όλων των εποχών στα κλεψίματα και βρίσκεται στην τέταρτη θέση σε μέσο όρο πόντων σταδιοδρομίας με 20,0 πόντους ανά παιχνίδι. Απεβίωσε στις 3 Μαΐου 2023 Ως γκαρντ, ο Μπλανκς έπαιξε για τους Πίστονς και τους Μινεσότα Τίμπεργουλβς για τρεις χρονιές στο ΝΒΑ. Από το 2010 έως το 2013, ο Μπλανκς υπηρέτησε ως γενικός διευθυντής των Φοίνιξ Σανς, μία δουλειά που κέρδισε μετά από πέντε χρόνια ως βοηθός γενικού διευθυντή των Κλίβελαντ Καβαλίερς . Πριν ενταχθεί στους Καβαλίερς, υπηρέτησε ως διευθυντής σκάουτινγκ για τους Σαν Αντόνιο Σπερς . Εντάχθηκε στους Σπερς το 2000 ως σκάουτερ και προήχθη σε διευθυντή σκάουτινγκ τον Σεπτέμβριο του 2002. Επίσης, ενώ βρισκόταν στο Σαν Αντόνιο, ο Μπλανκς υπηρέτησε ως τηλεοπτικός αναλυτής των Σπερς κατά τη διάρκεια της περιόδου 2004–05 . Είναι ο γιος του Σιντ Μπλανκς, ενός πρώην παίκτη AFL / NFL και του πρώτου μαύρου ποδοσφαιριστή που έπαιξε στην Διάσκεψη Λόουν Σταρ. Η κόρη του, Ράιλι Μπλανκς, ήταν «υποσχομένη τεσσάρων αστέρων» για την ομάδα αντισφαίρισης του Πανεπιστημίου της Βιρτζίνια και είναι η ιδρύτρια του Ουόουκ Μπιούτι. Ο ξάδελφος του Μπλανκς είναι ο Λάρβελ Μπλανκς, πρώην παίκτης του MLB . Το 2019, ο Μπλανκς φιλοξένησε ένα συμπόσιο σχετικά με τους εγκεφαλικούς τραυματισμούς – χρόνια τραυματική εγκεφαλοπάθεια (CTE) – στο Κέντρο Αθλητικής Επικοινωνίας & Μέσων του Πανεπιστημίου του Τέξας. Ο πατέρας του πάσχει από τη νόσο του Πάρκινσον αφού έπαιζε επαγγελματικό ποδόσφαιρο για χρόνια. Οι συμμετέχοντες στο συμπόσιο συζήτησαν την επίδραση του ποδοσφαίρου στον ανθρώπινο εγκέφαλο και τη συμβολική σημασία του αθλήματος στην αμερικανική ζωή. Ο Μπλανκς έχει συνεργαστεί συχνά με το Μπάσκετ Χωρίς Σύνορα .
Αγία Παρασκευή Λακωνίας

Η Αγία Παρασκευή είναι οικισμός της τοπικής κοινότητας Νομίων, της δημοτικής ενότητας και δήμου Μονεμβασίας, της περιφερειακής ενότητας (τέως νομού) Λακωνίας, στην περιφέρεια Πελοποννήσου, σύμφωνα με το πρόγραμμα Καλλικράτης Πριν το σχέδιο Καποδίστριας και το πρόγραμμα Καλλικράτης, ανήκε στην επαρχία Επιδαύρου Λιμηράς του νομού Λακωνίας, στο γεωγραφικό διαμέρισμα Πελοποννήσου. Η παλαιά ονομασία του οικισμού ήταν Πραταζιές ή Πραταζία.

 Η Αγία Παρασκευή είναι παραθαλάσσιος οικισμός της Α. Λακωνίας, στις ακτές του Μυρτώου Πελάγους και μέσο σταθμικό υψόμετρο 10. Είναι ο πρώτος οικισμός νότια της Μονεμβασίας (4 χλμ.), ενώ απέχει 98 χλμ. περίπου ΝΑ. της Σπάρτης. Μέχρι το 1955 ο οικισμός ονομαζόταν Πραταζιές (ή Πραταζία). Με το ΦΕΚ 287Α - 10/10/1955 ο οικισμός μετονομάστηκε σε Αγία Παρασκευή. Με το ΦΕΚ 244Α - 04/12/1997 αποσπάστηκε από την κοινότητα Νομίων και προσαρτήθηκε στον δήμο Μονεμβασίας. Το εκκλησάκι του Αγίου Ιωάννη («Αγιαννάκι»), σφηνωμένο σε ορθοπλαγιά βόρεια του οικισμού Εγκυκλοπαίδεια Πάπυρος Λαρούς Μπριτάννικα, εκδ. 1978, 2006 (ΠΛΜ) Εγκυκλοπαίδεια Πάπυρος Λαρούς, εκδ. 1963 (ΠΛ) Εγκυκλοπαίδεια Δομή, εκδ. 2002-4 Οργανισμός εκδόσεων «Ελλάδα», χάρτες (Βαρελάς) Περιοδικό «Διακοπές», εκδ. Δ.Ο.Λ., 2010 eetaa.gr
Μοχάμετ Γκανουσί

Ο Μοχάμετ Γκανουσί (Mohamed Ghannouchi, στα αραβικά: محمد الغنوشي) είναι πολιτικός από την Τυνησία . Διετέλεσε πρωθυπουργός από τις 17 Νοεμβρίου 1999 ως την παραίτησή του, στις 27 Φεβρουαρίου 2011. Έγινε για λίγες ώρες προσωρινός αρχηγός κράτους τον Ιανουάριο του 2011, έπειτα από την φυγή του Προέδρου Ζιν ελ Αμπεντίν Μπεν Αλί.

 Γεννήθηκε στις 18 Αυγούστου του 1941. Είναι μέλος του Δημοκρατικού Συνταγματικού Συναγερμού. Το 1992 - 1999 ήταν υπουργός για τη Διεθνή Συνεργασία και τις Ξένες Επενδύσεις. Έγινε πρωθυπουργός της χώρας στις 17 Νοεμβρίου του 1999, όταν διορίστηκε από τον πρόεδρο Μπεν Αλί. Στις 14 Ιανουαρίου 2011, προτού ο Μπεν Αλί εγκαταλείψει την χώρα, έπειτα από λαϊκές διαμαρτυρίες, ο τελευταίος προκήρυξε βουλευτικές εκλογές εντός 6 μηνών και απέλυσε την κυβέρνηση , για να επαναδιοριστεί πρωθυπουργός ο Γκανουσί λίγο μετά. Την ίδια ημέρα, ο Γκανουσί ανακοίνωσε στην κρατική τηλεόραση ότι είχε αναλάβει τον προσωρινό έλεγχο της κυβέρνηση της χώρας. Στην ομιλία του υποσχέθηκε ότι θα συζητούσε για μεταρρυθμίσεις την επόμενη ημέρα. Ο Γκανουσί δήλωσε ότι θα διεξάγονταν εκλογές σε διάστημα 60 ημερών, όπως προβλέπει το Σύνταγμα. Στις 15 Ιανουαρίου ο ιστότοπος Economist Online μετέδωσε ότι μερικοί διαδηλωτές ζητούσαν την παραίτηση του Γκανουσί. Την ίδια ημέρα ανακοινώθηκε ότι ο πρόεδρος του Κογκρέσου, Φουάτ Μεμπαζά ανέλαβε υπηρεσιακός Πρόεδρος της Τυνησίας.Σύμφωνα με το Al Jazeera ορισμένοι δικηγόροι διαφώνησαν με την διεκδίκηση της εξουσίας από τον Γκανουσί, παρέχοντας διαφορετική ερμηνεία του Συντάγματος, κάνοντας μνεία ιδιαίτερα στο Άρθρο 57. Έπειτα από νέο γύρο διαδηλώσεων κατά της προσωρινής κυβέρνησης, ο Γκανουσί αναγκάστηκε να παραιτηθεί από την πρωθυπουργία στις 27 Φεβρουαρίου 2011. Πολυμέσα σχετικά με το θέμα Mohamed Ghannouchi στο Wikimedia Commons
Ιστιαίος ο Μιλήσιος

Ο Ιστιαίος ήταν τύραννος της αρχαίας Μιλήτου, ο οποίος έζησε κατά το τέλος του 6ου με αρχές του 5ου αιώνα π.Χ. την περίοδο που βασιλιάς της Περσικής Αυτοκρατορίας ήταν ο Δαρείος Α΄. Υπήρξε ικανότατος ναυτικός και στρατιωτικός και διαδραμάτισε σημαντικό ρόλο κατά τη διάρκεια της Ιωνικής Επανάστασης.

 Το 513 π.Χ. μαζί με τους τυραννίδες της Μ. Ασίας συμμετείχε ως σύμμαχος και ως αρχηγός του στόλου των Ιώνων στην εκστρατεία του Δαρείου εναντίον των Σκυθών. Ο Ιστιαίος ήταν αυτός ο οποίος αντιτάχθηκε και τελικά έπεισε τους υπολοίπους Ίωνες να μην καταστρέψουν ολοσχερώς τη γέφυρα του Ίστρου (Δούναβη) και να μην αποκλειστεί έτσι ο περσικός στρατός στη Σκυθία. Για ευχαριστία ο Δαρείος του παραχώρησε στη Θράκη την πόλη Μύρκινο δίπλα στον ποταμό Στρυμώνα, την οποία αποδέχθηκε και άφησε για αντικαταστάτη του στη Μίλητο τον γαμπρό και εξάδερφό του Αρισταγόρα. Όταν όμως άρχισε να οχυρώνει την περιοχή και μετά από καταγγελίες του σατράπη Μεγαβυζου προς τον Δαρείο, ο τελευταίος τον καλεί ως σύμβουλο στην Περσική αυλή στα Σούσα και δεν του επιτρέπει να γυρίσει ούτε στη Μύρκινο ούτε στη Μίλητο. Όσον αφορά τη στάση του Ιστιαίου τη διάρκεια της Ιωνικής Επανάστασης υπάρχουν αντικρουόμενες απόψεις. Σύμφωνα με τη μια, αναφέρεται ότι υποσχέθηκε στον Πέρση βασιλιά ότι θα επανέφερε την ειρήνη, αλλά οι Μιλήσιοι δεν του επέτρεψαν να επιστρέψει στην πόλη τους. Από την άλλη, ο Ηρόδοτος αναφέρει ότι ο Ιστιαίος ανέλαβε με δική του πρωτοβουλία την καταστολή της επανάστασης, την οποία ο ίδιος είχε προκαλέσει. Ο Ιστιαίος σύμφωνα με τον Ηρόδοτο (το 493 π.Χ.) αιχμαλωτίστηκε από τον σατράπη Αρταφέρνη, προσωπικό του εχθρό, ο οποίος αφού τον σταύρωσε ταρίχευσε το κεφάλι του και το έστειλε στον Δαρείο. Ιωνική επανάσταση Μίλητος
Λάντο Γκουργκενίτζε

Ο Λάντο Γκουργκενίτζε (ვლადიმერ გურგენიძე, 1970-) είναι Γεωργιανός πολιτικός, που υπήρξε πρωθυπουργός από τις 16 Νοεμβρίου του 2007 ως το φθινόπωρο του 2008, οπότε και παραιτήθηκε.

 Γεννήθηκε στην Τιφλίδα στις 7 Δεκεμβρίου 1970 και έχει διπλή υπηκοότητα, από Γεωργία και από το Ηνωμένο Βασίλειο. Έκανε σπουδές στο Κρατικό Πανεπιστήμιο στην Τυφλίδα και στο κολέγιο του Μίντλμπερι και έγινε κάτοχος Μάστερ στη Διοίκηση Επιχειρήσεων από την Οικονομική Σχολή της Goizueta στο Πανεπιστήμιο του Ίμορι. Τα επόμενα χρόνια ανέλαβε διάφορες θέσεις σε οικονομικούς οργανισμούς και σε επιχειρήσεις στη Ρωσία και στο Ηνωμένο Βασίλειο. Είναι παντρεμένος και έχει 3 παιδιά. Επέστρεψε στην Τιφλίδα το 2003 και εργάστηκε στην Τράπεζα της Γεωργίας (BOG) από το 2004 ως το 2006. Η Τράπεζα αυτή είναι η μόνη γεωργιανή εταιρεία που έχει εισαχθεί στο Χρηματιστήριο του Λονδίνου. Τον Μάιο του 2006 εξελέγη Πρόεδρος του Διοικητικού Συμβουλίου της ιδιωτικής Γεωργιανής Τράπεζας. Μάλιστα επί της προεδρίας του, η τράπεζα αυτή σημείωσε αξιόλογη πρόοδο και κατέστη μία από τις κορυφαίες τράπεζες στη χώρα. Ο Γκουργκενίτζε βρέθηκε στο επίκεντρο της δημοσιότητας το 2006 όταν παρουσίασε το ριάλιτι σόου Ο Υποψήφιος στο κανάλι Rustavi 2. Στη διάρκεια των αντικυβερνητικών εκδηλώσεων το Νοέμβριο του 2007 άσκησε έντονη κριτική στην Αντιπολίτευση. Έχοντας κερδίσει την εύνοια του προέδρου Μιχαήλ Σαακασβίλι ο Γκουργκενίτζε διορίστηκε στην πρωθυπουργία στις 16 Νοεμβρίου του 2007 έπειτα από την παραίτηση του Ζουράμπ Νογαϊντέλι, για λόγους υγείας. Ο διορισμός του Γκουργκενίτζε εγκρίθηκε από το Κοινοβούλιο στις 22 Νοεμβρίου του ιδίου έτους. Την περίοδο της πρωθυπουργίας του ξέσπασε ο πόλεμος στη Νότια Οσετία. Ο Γκουργκενίτζε παραιτήθηκε από την πρωθυπουργία στις 28 Οκτωβρίου του 2008 και η θητεία του έλαβε τέλος επίσημα την 1η Νοεμβρίου του ίδιου έτους, όταν εγκρίθηκε ο διορισμός του διαδόχου του από το Κοινοβούλιο. Τον διαδέχθηκε ο Γκριγκόλ Μγκαλομπλισβίλι. Lado Gurgenidze: «London Can Do Without Me, Much Work in Georgian Banking» Συνέντευξη με το Γενικό Διευθυντή της Τράπεζας της Γεωργίας 24 Hours. N202 (31) Πέμπτη, 24-2-2005.
Λουί Ζεότ

Ο Λουί Ζεότ (Louis Jehotte, 1804 – 1884) ήταν επιφανής Βέλγος γλύπτης, γεννημένος στη Λιέγη στις 7 Νοεμβρίου 1804. Ήταν γιος του διάσημου χαράκτη μεταλλίων Λεονάρ Ζεότ (Leonard Jehotte, 1772 – 1851). Πέθανε στις Βρυξέλλες στις 3 Φεβρουαρίου του 1884, σε ηλικία 80 ετών.

 Ο Λουί Ζεότ σπούδασε αρχικά στην Ακαδημία Σχεδίου της Λιέγης με καθηγητή το Βέλγο γλύπτη από τη Λιέγη Francois – Joseph Dewandre (1758 – 1835), ενώ συνέχισε την καλλιτεχνική του εκπαίδευση στη Ρώμη με δασκάλους το διάσημο Δανό γλύπτη Μπέρτελ Τόρβαλντσεν (Bertel Thorvaldsen, 1768 - 1844) και τον Ολλανδό γλύπτη Ματίας Κέσελς (Matthias Kessels, 1784 – 1836). Μετά από μια σύντομη παραμονή του στο Παρίσι, εγκαταστάθηκε το 1831 στο Βέλγιο. Από το 1836 ως το 1863 δίδασκε γλυπτική στη Βασιλική Ακαδημία Καλών Τεχνών των Βρυξελλών. Στην πρώτη φάση της καλλιτεχνικής του δημιουργίας εμπνέεται από τον κλασικισμό της Αρχαιότητας, ενώ αργότερα φιλοτεχνεί προτομές, θρησκευτικά έργα και γλυπτά με φανερές επιρροές από την ιταλική Αναγέννηση, όπως και κάποια έργα μνημειακού χαρακτήρα. Το πιο αξιόλογο μνημειακό γλυπτό του Λουί Ζεότ είναι ο μπρούντζινος έφιππος ανδριάντας του Καρλομάγνου στο βουλεβάρτο d’ Anroy της Λιέγης, το 1867. Ένα δεύτερο γλυπτό του είναι «Ο Καταραμένος Κάιν», φιλοτεχνημένο σε χαλκό, που έχει στηθεί μπροστά στο Μέγαρο των Ακαδημιών (Palais des Academies) στις Βρυξέλλες. Στην Πλατεία του Μουσείου (Place du Musee) των Βρυξελλών βρίσκεται το μπρούντζινο άγαλμα του πρίγκιπα Καρόλου της Λοραίνης (Charles de Lorraine), κυβερνήτη των Βρυξελλών στα μέσα του 18ου αιώνα (1749 – 1780), που το φιλοτέχνησε ο Ζεότ το 1848. Ο Κάρολος της Λοραίνης ήταν ένθερμος προστάτης των τεχνών και είχε συγκεντρώσει στην Αυλή του καλλιτέχνες και διανοούμενους. Ήταν επηρεασμένος από τον ευρωπαϊκό Διαφωτισμό και την αρχιτεκτονική της Βιέννης και με τις ανανεωτικές ιδέες και τις αρχιτεκτονικές παρεμβάσεις του έκανε τις Βρυξέλλες γνωστή σε όλη την Ευρώπη. Gwennaelle Gribaumont: “Bruxelles: 200 sculptures se racontent”, pp. 26 – 27, Editions Aparte, Bruxelles, 2008. Πολυμέσα σχετικά με το θέμα Louis Jéhotte στο Wikimedia Commons
Σταθμός Έβρου

Για συνώνυμους οικισμού στην Ελλάδα δείτε το λήμμα: Σταθμός Ο Σταθμός ή Σταθμός Πυθίου είναι πεδινός συνοικισμός που βρίσκεται στην περιφερειακή ενότητα Έβρου σε υψόμετρο 35 μέτρα.

 Ο Σταθμός είναι κτισμένος σε απόσταση 1,5 χλμ. νοτιοανατολικά από το Πύθιο, δυτικά από τον ποταμό Έβρο και τα σύνορα με την Τουρκία. Απέχει 15,5 χλμ. Α.-ΒΑ. του Διδυμότειχου και 111 χλμ. ΒΑ. της Αλεξανδρούπολης. Πρόκειται για τα σπίτια γύρω από τον παλιό ξύλινο σιδηροδρομικό σταθμό Πυθίου που πρωτολειτούργησε το 1872 και από τον οποίο περνούσε το Όριαν εξπρές στη γραμμή Παρίσι - Κωνσταντινούπολη. Μέχρι το 2011, υπήρχε καθημερινή σύνδεση με την Κωνσταντινούπολη. Ως οικισμός αναφέρεται επίσημα το 1951 να προσαρτάται στην τότε κοινότητα κοινότητα Συκαράγης. Σύμφωνα με την απογραφή 2011 καταγράφεται μαζί με το Πύθιο και το Ρήγιο στην τοπική κοινότητα Πυθίου που ανήκει στη δημοτική ενότητα Διδυμοτείχου του δήμου Διδυμοτείχου και έχει πληθυσμό 12 κατοίκους. Διατηρητέα δώδεκα (12) κτίρια του Σιδηροδρομικού Σταθμού Πυθίου Έβρου από τον ιστότοπο https://elthraki.gr Τα άγνωστα μνημεία του Πυθίου – Γαλλικό μνημείο από τον ιστότοπο http://didymoteicho.net
Λένας Λεμεσού

Ο Λένας Λεμεσού είναι κυπριακός αθλητικός σύλλογος με έδρα την ενορία Αγίου Ιωάννη στη Λεμεσό. Ιδρύθηκε το 1961. Διατηρεί τμήματα ποδοσφαίρου και επιτραπέζιας αντισφαίρισης. Χρώματα της ομάδας είναι το πράσινο και το άσπρο.

 Ο Λένας Λεμεσού ιδρύθηκε του 1961. Το σωματείο ιδρύθηκε προς τιμή του Στυλιανού Λένα, ήρωα του απελευθερωτικού αγώνα της ΕΟΚΑ. Έμβλημα της ομάδας είναι ο δικέφαλος αετός. Κυριότερο τμήμα του σωματείου είναι το ποδοσφαιρικό. Η ποδοσφαιρική ομάδα συμμετείχε στις διοργανώσεις της Ποδοσφαιρικής Αθλητικής Αγροτικής Ομοσπονδίας Κύπρου (ΠΑΑΟΚ) έχοντας κατακτήσει 4 πρωταθλήματα και 2 κύπελλα. Το 2013 συμμετείχε στο πρωτάθλημα ένταξης 2013. Η ομάδα κέρδισε την ένταξη της στις τάξεις της Κυπριακή Ομοσπονδία Ποδοσφαίρου (ΚΟΠ) ως ομάδα Δ΄ κατηγορίας. Στην πρώτη συμμετοχή της, την περίοδο 2013-14, τερμάτισε στην 11η θέση και παρέμεινε στην κατηγορία.Την περίοδο 2014-15 τερμάτισε στην ενδέκατη θέση. Όπως είχε προαποφασιστεί, η περίοδος αυτή ήταν η τελευταία για τη Δ΄ κατηγορία. Οι ομάδες που τερμάτισαν στις θέσεις 6 έως 14 εντάχθηκαν στη νεοϊδρυθείσα Επίλεκτη κατηγορία ΣΤΟΚ 2015-16. Την περίοδο 2016-17 τερμάτισε στην προτελευταία θέση και υποβιβάστηκε.Συνεχίζει στις διοργανώσεις της ΠΑΑΟΚ. Κύπελλο Κυπελλούχων ΣΤΟΚ: Κυπελλούχος (1): 2018-19Πρωτάθλημα ΠΑΑΟΚ:Πρωταθλήτρια (4): 1985-86, 1999-00, 2001-02, 2003-04Κύπελλο ΠΑΑΟΚ:Κυπελλούχος (2): 1975-76, 1986-87 Το τμήμα επιτραπέζιας αντισφαίρισης συμμετέχει στο πρωτάθλημα Β΄ κατηγορίας Κύπρου. Τερεζόπουλος, Λουκής, επιμ. (2011). Επετειακό λεύκωμα για τα 60 χρόνια της ΠΑΑΟΚ (Μέρος Γ), σελ. 55-56. Αρχειοθετήθηκε από το πρωτότυπο στις 2016-04-12. https://web.archive.org/web/20160412210512/http://paaok.org/images/stories/STAVROS/HISTORY/c_part_new.pdf. Ποδόσφαιρο στην Κύπρο Προφίλ στην ιστοσελίδα της Κυπριακής Ομοσπονδίας Ποδοσφαίρου Προφίλ στην ιστοσελίδα της Παγκύπριας Ομοσπονδίας Επιτραπέζιας Αντισφαίρισης
Πάνω Δίκωμο

Το Πάνω Δίκωμο είναι κοινότητα της επαρχίας Κερύνειας στην Κύπρο. Μετά την τουρκική εισβολή του 1974, το χωριό δεν ελέγχεται από την Κυπριακή Δημοκρατία. Το έδαφος της κοινότητας ανήκει εκ του νόμου (de jure) στην Κυπριακή Δημοκρατία, ενώ εκ των πραγμάτων (de facto) ανήκει στο μη αναγνωρισμένο κράτος της Τουρκικής Δημοκρατίας Βορείου Κύπρου.

 Ο πίνακας που ακολουθεί παρουσιάζει τον πληθυσμό του χωριού σύμφωνα με τις απογραφές πληθυσμού που πραγματοποιήθηκαν στην Κύπρο έως το 1973. Μετά την τουρκική εισβολή του 1974 δεν πραγματοποιήθηκε απογραφή στο χωριό από την Κυπριακή Δημοκρατία, αφού το έδαφος του δεν ελέγχεται από αυτήν. «Pano Dikomo». www.prio-cyprus-displacement.net. Αρχειοθετήθηκε από το πρωτότυπο στις 29 Σεπτεμβρίου 2018. Ανακτήθηκε στις 29 Σεπτεμβρίου 2018.
Ισογώνιο σχήμα

Στη γεωμετρία, ένα πολύτοπο (για παράδειγνα πολύγωνο ή πολύεδρο) είναι ισογώνιο ή έχει μεταβατικότητα κορυφών εάν, μιλώντας αόριστα, όλες οι κορυφές του είναι ίδιες. Αυτό σημαίνει ότι κάθε κορυφή είναι περιτριγυρισμένη από ίδιου είδους επιφάνειες με ίδια ή αντίστροφη σειρά, και με ίδιες γωνίες μεταξύ των αντίστοιχων επιφανειών. Τεχνικά, μπορούμε να πούμε ότι για οποιεσδήποτε δύο κορυφές υπάρχει μια συμμετρία του πολυτόπου η οποία απεικονίζει την πρώτη κορυφή ισομετρικά πάνω στη δεύτερη. Κάποιοι άλλοι τρόποι για να το εκφράσουμε είναι ότι η ομάδα του αυτομορφισμού του πολυτόπου είναι μεταβατική στις κορυφές του, ή ότι οι κορυφές του βρίσκονται μέσα σε μία και μόνο τροχιά συμμετρίας. Όλες οι κορυφές ενός πεπερασμένου ν-διαστάσεων ισογωνίου σχήματος υφίστανται πάνω σε μια (ν-1)-σφαίρα. Ο όρος ισογώνιο χρησιμοποιείται από καιρό για τα πολύεδρα. Η μεταβατικότητα κορυφών είναι ένα συνώνυμο και δάνειο από σύγχρονες ιδέες, όπως οι συμμετρικές ομάδες και η θεωρία γραφημάτων. Το ψευδορομβοκυβοκτάεδρο, το οποίο δεν είναι ισογώνιο, καταδεικνύει απλώς τον ισχυρισμό ότι «όλες οι κορυφές του δείχνουν ίδιες» και αυτό δεν είναι τόσο περιοριστικό όσο ο ορισμός που χρησιμοποιείται εδώ, ο οποίος περιλαμβάνει και την ομάδα ισομετριών που διατηρείται στο πολύεδρο και την ψηφοθέτηση.

 Όλα τα κανονικά πολύγωνα, απειρογώνια και κανονικά αστεροειδείς πολύγωνα είναι ισογώνια. Το διπλό του ισογώνιου πολυγώνου είναι ένα ισότοξο πολύγωνο. Μερικά πολύγωνα και απειρογώνια με ζυγό αριθμό εδρών, που εναλλάσσουν δύο μήκη ακμών (για παράδειγμα το ορθογώνιο), είναι ισογώνια. Όλες τα επίπεδα ισογώνια 2ν-γώνια έχουν δίεδρη συμμετρία (Dν, ν=2,3,...) με γραμμές ανάκλασης πάνω σε όλα τα σημεία της μέσης ακμής. Οι ορισμοί αυτοί μπορούν να επεκταθούν σε υψηλότερες διαστάσεις πολυτόπων και ψηφοθετήσεων. Πιο γενικά, όλα τα ομοιόμορφα πολύτοπα είναι ισογώνια. Το διπλό ενός ισογώνιου πολυτόπου ονομάζεται ισότοπο το οποίο είναι μεταβατικό στις όψεις του. Ένα πολύτοπο ή ψηφιδωτό μπορεί να ονομάζεται k-ισογώνιο σχήμα αν οι κορυφές του αποτελούν k μεταβατικές τάξεις. Ένας πιο περιοριστικός όρος, είναι το k-ομοιόμορφο σχήμα που ορίζεται ως ένα k-ισογώνιο σχήμα το οποίο κατασκευάζεται μόνο από κανονικά πολύγωνα. Μπορούν να αναπαρίστανται οπτικά με χρώματα από διαφορετικούς ομοιόμορφους χρωματισμούς. Cromwell, Peter R. (1997). Polyhedra. Cambridge University Press. ISBN 0-521-55432-2. (σελ. 369 Transitivity) Grünbaum, Branko· Shephard, G. C. (1987). Tilings and Patterns. W. H. Freeman & Company. ISBN 0-7167-1193-1. (σελ. 33 k-isogonal tiling, σελ. 65 k-uniform tilings) Weisstein, Eric W., "Vertex-transitive graph" από το MathWorld. Weisstein, Eric W., "Demiregular tessellations" από το MathWorld. (Also uses term k-uniform for k-isogonal) Vladimir L. Bulatov, Isogonal Kaleidoscopical Polyhedra, Physics Department, Oregon State University, Corvallis, Presented at Mosaic2000, Millennial Open Symposium on the Arts and Interdisciplinary Computing, 21–24 August 2000, Seattle, WA VRML models Steven Dutch uses the term k-uniform for enumerating k-isogonal tilings List of n-uniform tilings
Αικατερίνη των Μεδίκων, κυβερνήτης της Σιένα

Η Αικατερίνη, ιταλ. Caterina de'Medici (2 Μαΐου 1593 - 17 Απριλίου 1629) από τον Οίκο των Μεδίκων ήταν κόρη του μεγάλου δούκα της Τοσκάνης και με τον γάμο της έγινε δούκισσα της Μάντουας & του Μομφερράτου.

 Ήταν η δεύτερη κόρη του Φερδινάνδου Α΄ μεγάλου δούκα της Τοσκάνης και της Χριστίνας, κόρης του Καρόλου Γ΄ δούκα της Λωρραίνης. Παντρεύτηκε το 1617 τον Φερδινάνδο Γκοντζάγκα δούκα της Μάντουας & του Μομφερράτου. Δεν απέκτησαν απογόνους. Young, G.F.: The Medici: Volume II, John Murray, London, 1920
Όθων του Μπράουνσβαϊγκ

Ο Όθων ο ήπιος (24 Ιουνίου 1292 - 30 Αυγούστου 1344) από τον Οίκο των Γουέλφων ήταν πρίγκιπας του Βολφενμπύτελ και Γκέτινγκεν (1318-44), περιοχών του δουκάτου του Μπράουνσβαϊγκ-Λύνεμπουργκ.

 Ήταν ο μεγαλύτερος γιος του Αλβέρτου Β' και της Ρίξα του Μεκλεμβούργου, κόρης του Ερρίκου Α΄ πρίγκιπα του Μεκλεμβούργου-Βέρλε. Όταν ο πατέρας του απεβίωσε το 1318 τον διαδέχθηκε και ήταν κηδεμόνας των τεσσάρων ανήλικων αδελφών του. Το 1323 η δεύτερη σύζυγός του κληρονόμησε το Άλτμαρκ από το Βρανδεμβούργο, αλλά ο Όθων δεν μπόρεσε να εδραιώσει την εξουσία του εκεί και το πούλησε 20 έτη αργότερα. Δύο αδελφοί του έγιναν επίσκοποι, έτσι όταν απεβίωσε το 1344 τον διαδέχθηκε ο αδελφός του Μάγκνους Α' και ο Ερνέστος Α'. Πρώτα νυμφεύτηκε την Γιούτα, κόρη του Ερρίκου Α' λαντγράβου της Έσσης και είχε τέκνο: Αγνή απεβ. 1371Η Γιούτα απεβίωσε το 1317 και ο Όθων νυμφεύτηκε το 1319 την Αγνή του Άνχαλτ, κόρη του Χέρμαν, μαργράβου του Βρανδεμβούργου-Ζάλτσβεντελ, αλλά δεν έκανε απογόνους. Braunschweigisches Biographisches Lexikon, Appelhans 2006, ISBN 3-937664-46-7
Τζωρτζ Χόλυγιοκ

Ο George Jacob Holyoake (13 Απριλίου 1817 – 22 Ιανουαρίου 1906), ήταν βρετανός κοσμικιστής, συνεργατιστής και εκδότης εφημερίδας. Επινόησε τον όρο «κοσμικότητα» το 1851 και τον όρο "τζιγκοϊσμό" το 1878. Εξέδιδε την κοσμική εφημερίδα the Reasoner από το 1846 εως το 1861, και τη συνεργατική εφημερίδα The English Leader, την περίοδο 1864-67.

 Ο George Jacob Holyoake γεννήθηκε στο Μπέρμιγχαμ από εργατική οικογένεια. Σε ηλικία 18 ετών, ξεκίνησε να παρακολουθεί διαλέξεις στο πανεπιστήμιο του Μπέρμιγχαμ, όπου και ανακάλυψε τον Τζορτζ Όουεν και τον σοσιαλισμό. Ο Holyoake επηρεάστηκε από τον γάλλο φιλόσοφο Ογκίστ Κοντ, ο οποίος ήταν γνωστός για τον θετικισμό του. Το 1842, ο Holyoake έγινε ο τελευταίος άνθρωπος ο οποίος καταδικάστηκε για βλάσφημία στη Βρετανία, για μια δημόσια διάλεξη που έδωσε τον Απρίλιο του 1842 για σχόλια που έκανε σε μια ερώτηση, παρόλο που δεν είχαν θρησκευτικό χαρακτήρα. Ο Holyoake φυλακίστηκε για 6 μήνες. Τα τελευταία χρόνια της ζωής του τα αφιέρωσε στην προώθηση του συνεργατικού κινήματος της εργατικής τάξης. Υπηρέτησε ως πρόεδρος από τα πρώτα χρόνια του κινήματος το 1887. Έγραψε την ιστορία του Rochdale Pioneers (1857), το The History of Co-operation in England (ιστορία του συνεργατισμού στην Αγγλία) (1875 και ξανά το 1906) και The Co-operative Movement of To-day (το συνεργατικό κίνημα σήμερα) (1891). Πέθανε στο Μπράιτον του Σάσεξ στις 22 Ιανουαρίου 1906 και τάφηκε στο κοιμητήριο του Highgate στο Λονδίνο.Ο Holyoake επινόησε τον όρο «Τζιγκοϊσμός» σε μία επιστολή του στην εφημερίδα Daily News στις 13 Μαρτίου 1878, αναφερόμενος στο πατριωτικό τραγούδι "By Jingo" του G. W. Hunt, το οποίο είχε κάνει γνωστό ο τραγουδιστής G. H. MacDermottΟ πρωθυπουργός της Νέας Ζηλανδίας Keith Holyoake ήταν συγγενής του. Ο Holyoake αναφέρεται στην λίστα της νότιας όψης του Reformers Memorial στο κοιμητήριο Kensal Green στο Λονδίνο. Rationalism: A Treatise for the Times (London: J. Watson, 1845) The History of the Last Trial by Jury for Atheism in England: A Fragment of Autobiography (London: J. Watson, 1850) Christianity and Secularism Report of a Public Discussion Between Rev. Brewin and G. J. Holyoake (London: Ward & Co, 1853) Rudiments of Public Speaking and Debate or, Hints on the Application of Logic (New York: McElrath & Barker, 1853); 9th edition, revised & enlarged. 1904. The Trial of Theism (London, 1858) The Principles of Secularism (London, 1870) The History of Co-Operation in England: Its Literature and its Advocates (London: Trübner & Co, 1875) English Secularism: A Confession of Belief (Chicago: The Open Court Publishing Company, 1896) Κοσμική ηθική Αθεϊσμός Berman, David (1990). A history of atheism in Britain: from Hobbes to Russell, London: Routledge. (ISBN 0-415-04727-7). McCabe, Joseph (1908). Life and Letters of George Jacob Holyoake (2 vols). London: Watts & Co. [Incorporates A contribution towards a bibliography of the writings of George Jacob Holyoake, by C.W.F. Goss, pp. 329–344.] Το παρόν λήμμα ενσωματώνει κείμενο από έκδοση που είναι πλέον κοινό κτήμα: Chisholm, Hugh, επιμ.. (1911) «Holyoake, George Jacob» Εγκυκλοπαίδεια Μπριτάννικα 13 (11η έκδοση) Cambridge University Press, σελ. 622
Αστεροσκοπείο Πεντέλης

Το Αστεροσκοπείο Πεντέλης είναι ερευνητικό κέντρο και αστεροσκοπείο, το οποίο βρίσκεται στο Πεντελικό Όρος στην Αττική. Ιδρύθηκε το 1958 και αποτελεί μέρος του Εθνικού Αστεροσκοπείου Αθηνών.

 Το Αστεροσκοπείο βρίσκεται στον λόφο «Κουφός» στο Πεντελικό Όρος, σε υψόμετρο 500μ., κοντά στην συνοικία της Νέας Πεντέλης. Η πρόσβαση στο σημείο είναι δυνατή μόνο μέσω αυτοκινήτου. Το Αστεροσκοπείο στεγάζει το διοπτρικό τηλεσκόπιο Thomas Cooke διαμέτρου 63 εκ., που κατασκευάστηκε το 1869 για τον Newall. Το 1890 έγινε δωρεά στο αστεροσκοπείο του Πανεπιστημίου του Κέιμπριτζ, όπου έμεινε μέχρι τα μέσα του 20ου αιώνα, όπου η διοίκηση του Πανεπιστημίου αποφάσισε να το κάνει εκ νέου δωρεά σε όποιο αστεροσκοπείο ενδιαφερόταν. Το Εθνικό Αστεροσκοπείο Αθηνών αποδέχτηκε τη δωρεά το 1955, και το 1957, το τηλεσκόπιο αποσυναρμολογήθηκε και μεταφέρθηκε με πλοίο στον Πειραιά. Το τηλεσκόπιο Newall εγκαταστάθηκε το 1958 στον ήδη υπάρχοντα από το 1937 Αστρονομικό Σταθμό Πεντέλης, όπου ειδικά γι' αυτό κατασκευάστηκε ένα κτίριο εξ ολοκλήρου από πεντελικό μάρμαρο. Το κτίριο είναι ελληνικής κατασκευής, ενώ το δάπεδο του είναι κινητό, ώστε να διευκολύνετε η πρόσβαση στο τηλεσκόπιο χωρίς την χρήση σκάλας. Το τηλεσκόπιο πλέον δεν χρησιμοποιείτε για επιστημονικές έρευνες. Από το 1995 στεγάζεται στο αστεροσκοπείο το κέντρο επισκεπτών του Ινστιτούτου Αστρονομίας, Αστροφυσικής, Διαστημικών Εφαρμογών και Τηλεπισκόπησης. Στο κέντρο, έχουν ξεναγηθεί πάνω από 200.000 επισκέπτες από όλη την Ελλάδα και το εξωτερικό. Το βασικό μέλημα του Κέντρου Επισκεπτών είναι η διάχυση αστρονομικών γνώσεων προς το ευρύ κοινό, και ειδικά στους νέους και η πληροφόρηση για τα επιτεύγματα και τις ανακαλύψεις της Αστρονομίας. Ο σκοπός αυτός επιτυγχάνεται με την οργάνωση σεμιναρίων, διαλέξεων και με νυχτερινές παρατηρήσεις με το τηλεσκόπιο Newall. Ακόμα, το Κέντρο παράγει ταινίες αστρονομικού περιεχομένου, οι οποίες παρουσιάζονται στους επισκέπτες σε ειδικά διαμορφωμένη αίθουσα του αστεροσκοπείου. Αστεροσκοπείο Πεντέλης-τηλεσκόπιο Newall
Αϊτινές προεδρικές εκλογές Νοεμβρίου 2016

Προεδρικές εκλογές διεξήχθησαν στην Αϊτή στις 20 Νοεμβρίου 2016, έπειτα από αρκετές αναβολές.Οι εκλογές εποπτεύτηκαν από το Προσωρινό Εκλογικό Συμβούλιο (CEP), και διενεργήθηκαν με το σύστημα των 2 γύρων, με τον δεύτερο γύρο να είναι προγραμματισμένος για τις 29 Ιανουαρίου 2017 σε περίπτωση που κανείς υποψήφιος δεν συγκέντρωνε την απόλυτη πλειοψηφία των ψήφων στον πρώτο γύρο (50% συν μία ψήφο). Ωστόσο, στις 27 Νοεμβρίου οι αρμόδιοι των εκλογών ανακοίνωσαν ότι, σύμφωνα με τα πρώτα αποτελέσματα, ο Ζοβενέλ Μοΐζ είχε κερδίσει τις εκλογές από τον πρώτο γύρο με ποσοστό πάνω από το 50% των ψήφων. Η συμμετοχή στις εκλογές ανακοινώθηκε ότι ήταν 21%.Ο Ζοβενέλ Μοΐζ ανέλαβε καθήκοντα στις 7 Φεβρουαρίου 2017.

 Ως αποτέλεσμα των μαζικών διαδηλώσεων μετά τις εκλογές του 2015, θ τελικός γύρος ήταν προγραμματισμένος να διεξαχθεί στις 27 Δεκεμβρίου 2015, όμως αναβλήθηκε πολλές φορές, με τελευταία προγραμματισμένη ημερομηνία για τη διεξαγωγή τους τον Οκτώβριο του 2016. Ωστόσο, η Conseil Electoral Provisoire (CEP) ανακοίνωσε στις 5 Απριλίου 2016 ότι θα διενεργούνταν νέες εκλογές στις 9 Οκτωβρίου με πιθανή ημερομηνία για διεξαγωγή του τελικού γύρου την 8η Ιανουαρίου 2017. Ο πρώτος γύρος που είχε προγραμματιστεί για τις 9 Οκτωβρίου αναβλήθηκε τελικά λόγω του περάσματος του τυφώνα Μάθιου. Ο Πρόεδρος της Αϊτής εκλέγεται με τη χρήση του συστήματος των δύο γύρων, με έναν δεύτερο γύρο να διεξάγεται αν κανείς από τους υποψηφίους δεν συμπληρώσει την απαιτούμενη πλειοψηφία των ψήφων στον πρώτο γύρο. Συνολικά 27 υποψήφιοι κατήλθαν για τον προεδρικό θώκο, όμως μόνο 6 θεωρήθηκαν ως σοβαροί διεκδικητές: οι Εντμόν Σιπλίς Μποζίλ (Συσπείρωση των Αϊτινών Σοσιαλδημοκρατών), Ζαν Ανρί Σεάν (Renme Ayiti, "Love Haiti"), Ζιντ Σελεστέν (LAPEH/Peace), Ζαν Σαρλ Μοΐζ (Pitit Dessalines), Ζοβενέλ Μοΐζ (Parti Haïtien Tèt Kale) και Μαρίζ Ναρσίζ (Fanmi Lavalas). Καθένας από τους έξι, με εξαίρεση τον Μποζίλ, "είχαν ισχυρούς δεσμούς με έναν ή περισσότερους από τους πρώην προέδρους που εξελέγησαν: Μισέλ Μαρτελί, Ρενέ Πρεβάλ και Ζαν Μπερτράν Αριστίντ." Υποστηρικτές της Μαρίζ Ναρσίζ ισχυρίστηκαν ότι σύμφωνα με αναφορές υπήρχαν ενδείξεις για έναν σκληρό εκλογικό αγώνα ανάμεσα σε εκείνη και στον Ζοβενέλ Μοΐζ. Ενώ ήταν σε εξέλιξη η καταμέτρηση των ψήφων, αμφότερα τα κόμματα του Μοΐζ (Tèt Kale , PHTK) και της Ναρσίζ Fanmi Lavalas) διακήρυξαν τη νίκη τους, παρότι τα επίσημα αποτελέσματα δεν είχαν ακόμα ανακοινωθεί και η CEP εξέφρασε τις επιφυλάξεις της για τα δημοσιεύματα αυτά.Ο Ζοβενέλ Μοΐζ κέρδισε περισσότερες από τις διπλάσιες ψήφους σε σύγκριση με τους υπόλοιπους υποψήφιους και περισσότερο από το μισό όλων των ψήφων, με αποτέλεσμα να αποφευχθεί η ανάγκη για να διεξαχθεί ένας δεύτερος γύρος. Ο μεγαλύτερος διεθνής δωρητής της Αϊτής, οι ΗΠΑ καλωσόρισαν τη διεξαγωγή των εκλογών. Ο εκπρόσωπος του αμερικανικού Υπουργείου Εξωτερικών] Τζον Κίρμπι ανέφεραν ότι μετά τον πρώτο γύρο θεώρησε ότι οι εκλογές "ήταν ένα σημαντικό βήμα προς την επιστροφή της Αϊτής σε συνταγματική διακυβέρνηση και να αντιμετωπίσει τις σοβαρές προκλήσεις για τη χώρα" όμως σημείωσε ότι στις εκλογές υπήρξαν "μεμονωμένα επεισόδια βίας και ενόχλησης."
Παγγορτυνιακός

Ο Αθλητικός Όμιλος Παγγορτυνιακός, γνωστός και ως Παγγορτυνιακός, ήταν ένας ποδοσφαιρικός σύλλογος που έδρευε στην Τρίπολη της Αρκαδίας. Ιδρύθηκε το 1998 με σκοπό να εκπροσωπήσει τον αθλητισμό της Γορτυνίας και φορούσε τα χρώματα πράσινο και λευκό, ενώ το σήμα της ομάδας απεικονίζονταν με ένα περιστέρι. Ως έδρα χρησιμοποιούσε το γήπεδο Φιλικών και το δημοτικό γήπεδο Λεβιδίου.

 Η ομάδα ξεκίνησε τις ποδοσφαιρικές της δραστηριότητες κατά τη σεζόν 1999-00, αγωνιζόμενη στο πρωτάθλημα της Γ' ΕΠΣ Αρκαδίας και κατακτώντας τη 2η θέση. Στη συνέχεια, η ομάδα ενισχύθηκε με έμπειρους ποδοσφαιριστές και σε δύο χρόνια κατέκτησε τα πρωταθλήματα της Γ' και Β' Αρκαδίας, προαναγγέλλοντας την άνοδό της στην Α' κατηγορία. Παρόλες τις προσπάθειές της, δεν κατάφερε να ανέβει στο Περιφερειακό Πρωτάθλημα κατά τη σεζόν 2002-03. Ωστόσο, το επόμενο έτος κατάφερε να κερδίσει το πρωτάθλημα και να προκριθεί στο Περιφερειακό Πρωτάθλημα, όπου τερμάτισε στην προτελευταία θέση.Παρά την περίοδο επιτυχιών, η ομάδα αποφάσισε να μη συμμετάσχει στο πρωτάθλημα της Α' Αρκαδίας κατά τη σεζόν 2016-17, ενώ επέστρεψε στη Β' Αρκαδίας την επόμενη σεζόν. Αυτή, ωστόσο, ήταν η τελευταία της συμμετοχή στο πρωτάθλημα.Έκτοτε έγιναν προσπάθειες για την επαναλειτουργία του συλλόγου χωρίς ωστόσο αποτέλεσμα.Παρά τις δυσκολίες, ο Παγγορτυνιακός αφήνει το αποτύπωμά του στον αθλητισμό της Αρκαδίας, προσφέροντας μια περίοδο συγκινήσεων και επιτυχιών στους ντόπιους φίλους του ποδοσφαίρου. Πρωταθλητής Α' Κατηγορίας της ΕΠΣ Αρκαδίας: 2003-04 Πρωταθλητής Β' Κατηγορίας της ΕΠΣ Αρκαδίας: 2001-02 Πρωταθλητής Γ' Κατηγορίας της ΕΠΣ Αρκαδίας: 2000-01 Κατάλογος ποδοσφαιρικών σωματείων Ε.Π.Σ. Αρκαδίας Ένωση Ποδοσφαιρικών Σωματείων Αρκαδίας
ΑΕΚ/Αχιλλέας Αγίου Θεράποντα

Η ΑΕΚ/Αχιλλέας Αγίου Θεράποντα ήταν κυπριακή ποδοσφαιρική ομάδα με έδρα τον Άγιο Θεράπων Λεμεσού της επαρχίας Λεμεσού. Η ομάδα είχε συμμετοχές στη Β΄ κατηγορία και στη Γ΄ κατηγορία ποδοσφαίρου της Κύπρου. Ως έδρα χρησιμοποιούσε το Στάδιο ΑΕΚ Καθολικής.

 Η ΑΕΚ/Αχιλλέας Αγίου Θεράποντα ιδρύθηκε το 1997 από την ενοποίηση της ΑΕΚ Καθολικής και του Αχιλλέα Αγίου Θεράποντος. Χρώματα είχε το μπλε, το κίτρινο και το άσπρο. Την περίοδο 1996-97 ο Αχιλλέας Αγίου Θεράποντα είχε προβιβαστεί στη Γ΄ κατηγορία και έτσι η ΑΕΚ/Αχιλλέας πήρε τη θέση του στο πρωτάθλημα Γ΄ κατηγορίας 1997-98 (η ΑΕΚ Καθολικής είχε υποβιβαστεί στη Δ΄ κατηγορία την περίοδο 1996-97). Από την πρώτη συμμετοχή της στο πρωτάθλημα η ομάδα εξασφάλισε την άνοδο της στη Β΄ κατηγορία.Την περίοδο 1998--99 τερμάτισε στην 4η θέση του πρωταθλήματος Β΄ κατηγορίας, την υψηλότερη στην ιστορία της. Τα επόμενα χρόνια η ομάδα ανεβοκατέβαινε μεταξύ Β΄ κατηγορίας και Γ΄ κατηγορίας. Την περίοδο 2004-05 τερμάτισε στην 14η θέση του πρωταθλήματος Γ΄ κατηγορίας και υποβιβάστηκε. Το 2005 αποχώρησε από την δύναμη της Κυπριακής Ομοσπονδίας Ποδοσφαίρου (ΚΟΠ) λόγω οικονομικών προβλημάτων και στη συνέχεια διαλύθηκε. Ποδόσφαιρο στην Κύπρο
Σημαία των Μπαχαμών

Η σημαία των νησιών Μπαχάμες καθιερώθηκε στις 10 Ιουλίου 1973 και έχει λόγο σχεδόν 1:2. Δημιουργήθηκε από τον Δρα Χέρμπερτ Μπέιν.Μαζί με την νέα σημαία, το 1973, άλλαξε και η ονομασία της χώρας που από Νήσοι Μπαχάμα (the Bahama Islands) μετονομάσεηκε σε Μπαχάμες (the Bahamas).

 Το μαύρο τρίγωνο στα αριστερά αντιπροσωπεύει την ενότητα του πληθυσμού της νησιωτικής χώρας, που είναι 300.000, κυρίως με αφρικανικές ρίζες. Στα δεξιά του τριγώνου, οι γαλάζιες γραμμές στην κορυφή και στο κάτω μέρος της σημαίας συμβολίζουν την Καραϊβική Θάλασσα και τον Ατλαντικό Ωκεανό, ενώ η χρυσή γραμμή στο μέσο είναι για τον ήλιο και την άμμο, που υπάρχει στις παραλίες. http://www.bahamas.gov.bs/bahamasweb2/home.nsf/vContentW/GOV--National+Symbols--Flag+of+the+Bahamas!Opendocument - Σημαία των Μπαχαμών
NGC 687

Ο NGC 687 είναι φακοειδής γαλαξίας ο οποίος απέχει 220 εκατομμύρια έτη φωτός και βρίσκεται στον αστερισμό Ανδρομέδα. Αναακλύφθηκε από τον αστρονόμο Ουίλιαμ Χέρσελ (William Herschel) στις 21 Σεπτεμβρίου 1786 και ανήκει στο σμήνος γαλαξιών Abell 262.

 Δεδομένα για το NGC 687 στα NGC/IC Database (Αγγλικά), SIMBAD (Αγγλικά), NASA Extragalactic Database (Αγγλικά), SEDS (Αγγλικά) και VizieR Service (Αγγλικά) Εικόνες του NGC 687 στο Aladin (Αγγλικά) και στο SkyView (Αγγλικά) Πολυμέσα σχετικά με το θέμα NGC 687 στο Wikimedia Commons
Μαρία Άννα της Βαυαρίας (1551-1608)

Η Μαρία Άννα (γερμ. Maria Anna, 21 Μαρτίου 1551 - 29 Απριλίου 1608) από τον Οίκο του Βίττελσμπαχ ήταν κόρη του Δούκα της Βαυαρίας και με τον γάμο της έγινε Αρχιδούκισσα της Αυστρίας.

 Ήταν η μόνη κόρη του Αλβέρτου Ε΄ της Βαυαρίας και της Άννας των Αψβούργων, κόρης του Φερδινάνδου Α΄ της Γερμανίας. Έλαβε τη βασική εκπαίδευση στα Λατινικά και στη θρησκεία και υψηλή παιδεία στη μουσική, μάλλον από τον Ορλάντο ντι Λάσσο. Ο γάμος της έγινε στη Βιέννη με τον θείο της Κάρολο Β΄ της Αυστρίας, ο οποίος ήθελε την υποστήριξη της Βαυαρίας, αλλά και η Βαυαρία ήθελε έναν εκπρόσωπό της στη Βιέννη. Το ζεύγος είχε καλή σχέση. Η Μαρία Άννα ήταν αξιόπιστη, φιλόδοξη και μεγάλη εραστής της επίδειξης και της εξουσίας· πιο πολύ αφοσιωμένη Καθολική. Συμμετείχε στην πολιτική και ωφέλησε τις υποθέσεις του συζύγου της με μία ισχυρή Αντιμεταρρύθμιση. Συνέχισε τις σπουδές της στη μουσική, ευεργέτησε τη σχολή Ιησουιτών στο Γκρατς και πέρασε τον χρόνο της με προσευχές και αγαθοεργίες. Όταν το 1590 απεβίωσε ο Κάρολος Β΄, συνέχισε να συμμετέχει στη πολιτική ως σύμβουλος του γιου της και ενθάρρυνε αυτόν να συνεχίσει την Αντιμεταρρύθμιση και να εργαστεί εναντίον των Προτεσταντών, κληρικών και ευγενών. Το 1608 αποσύρθηκε στη Μονή της Αγ. Κλάρας στο Γκρατς. Απεβίωσε 57 ετών· έχει διατηρηθεί μέρος της αλληλογραφίας της. Παντρεύτηκε το 1571 με τον θείο της Κάρολο Β΄ της Έσω Αυστρίας και είχε τέκνα: Φερδινάνδος (15 Ιουλίου - 3 Αυγούστου 1572). Άννα (1573-1598), παντρεύτηκε τον Σιγισμούνδο Γ΄ της Πολωνίας-Λιθουανίας και της Σουηδίας. Ήταν η πρώτη σύζυγός του. Μαρία Χριστίνα (1574-1621), παντρεύτηκε τον Σιγισμούνδο Μπάτορυ, Πρίγκιπα της Τρανσυλβανίας. Αικατερίνη Ρενάτα (1576-1599). Ελισάβετ (1577-1586. Φερδινάνδος Β΄ (1578-1637), διαδέχθηκε τα δύο τέκνα του θείου του Μαξιμιλιανού Β΄ που δεν είχαν κάνει γάμους. Κάρολος (1579-1580). Γρηγορία Μαξιμιλιανή (1581-1597). Ελεονώρα (1582-1620), μοναχή. Μαξιμιλιανός Ερνέστος (1583-1616), ιππότης του Τευτονικού Τάγματος. Μαργαρίτα (1584-1611), παντρεύτηκε τον Φίλιππο Γ΄ της Ισπανίας. Λεοπόλδος Ε΄ (1586-1932), Αρχιδούκας της Πέραν Αυστρίας (Τυρόλου, κά), Επίσκοπος Πάσσαου και Στρασβούργου. Κωνσταντία (1588-1631), παντρεύτηκε τον Σιγισμούνδο Γ΄ της Πολωνίας-Λιθουανίας και της Σουηδίας. Ήταν η δεύτερη σύζυγός του μετά την αδελφή της Άννα. Μαρία Μαγδαληνή (1589-1631), παντρεύτηκε τον Κόζιμο Β΄ των Μεδίκων, Μεγάλο Δούκα της Τοσκάνης. Κάρολος ο Υστερότοκος (1590-1624), Μεγάλος Μάγιστρος του Τευτονικού Τάγματος, Επίσκοπος Βρότσουαφ και Μπρίξεν. HAMANN, Brigitte, Die Habsburger: Ein Biografisches Lexicon (Munich: Piper, 1988). SÁNCHEZ, Magdalena, (2000) A Woman's Influence: Archduchess Maria of Bavaria and the Spanish Habsburgs. In C. Kent, T.K. Wolber, C.M.K. Hewitt (Eds.) The lion and the eagle: interdisciplinary essays on German-Spanish relations over the centuries (pp. 91–107). New York: Berghahn Books.
Κύμα ψύχους στην Ευρώπη (Ιανουάριος 2017)

Τον Ιανουάριο του 2017 δριμύ κύμα ψύχους, που ήταν αποτέλεσμα ενός στάσιμου αντικυκλώνα πάνω από τη Δυτική Ευρώπη, επεκτάθηκε σε όλη την ήπειρο, έπληξε κυρίως χώρες της Κεντρικής και της Ανατολικής Ευρώπης και προκάλεσε το θάνατο τουλάχιστον 61 ανθρώπων. Αυτό το κύμα ψύχους, σε πολλές χώρες συνοδεύονταν από έντονες χιονοπτώσεις, που δημιούργησαν μεγάλα προβλήματα στις συγκοινωνίες και στα δίκτυα ηλεκτρικής ενέργειας και ύδρευσης. Το φαινόμενο στην Ελλάδα ονομάστηκε φαινόμενο «Αριάδνη», ονομασία που δόθηκε από το Εθνικό Αστεροσκοπείο Αθηνών έπειτα από απόφασή του να δίνει, από τον Ιανουάριο του 2017 και μετά, χαρακτηριστικά ονόματα σε καιρικές διαταραχές που δύναται να προκαλέσουν κοινωνικο-οικονομικές επιπτώσεις, ώστε οι πολίτες να λαμβάνουν τα κατάλληλα μέτρα προστασίας. Η ονομασία προήλθε από τη μυθική κόρη του Βασιλιά Μίνωα, Αριάδνη.

 Την πρώτη εβδομάδα του 2017 πέθαναν στην Πολωνία από το κρύο 46 άνθρωποι, κυρίως άστεγοι, καθώς η θερμοκρασία είχε πέσει στους −20 °C. Ειδικά στη Βαρσοβία και στην Κρακοβία προβλέφθηκε η δωρεάν μεταφορά των κατοίκων για να αντιμετωπιστεί το πρόβλημα με το νέφος που ήταν μεγάλο λόγω και του πολύ έντονου κρύου.Στην Ιταλία, 7 άνθρωποι, κυρίως άστεγοι, έχασαν τη ζωή τους εξαιτίας του ψύχους. Τα σχολεία στα νότια της χώρας έκλεισαν, καθώς και τα αεροδρόμια στη Σικελία, το Μπάρι και το Μπρίντεζι.Στην Τσεχία, το κρύο προκάλεσε το θάνατο 8 ανθρώπων, οι περισσότεροι από τους οποίους ήταν άστεγοι. Τρεις μετανάστες πέθαναν από κρύο στα σύνορα Βουλγαρίας – Τουρκίας, ενώ 2.000 μετανάστες και πρόσφυγες στο Βελιγράδι βρέθηκαν σε πολύ άσχημες συνθήκες, σύμφωνα με τους Γιατρούς Χωρίς Σύνορα.Τα Στενά του Βοσπόρου έκλεισαν για τα πλοία εξαιτίας μιας χιονοθύελλας και 650 πτήσεις από τα αεροδρόμια της Κωνσταντινούπολης δεν έγιναν. Διακόπηκε και η κυκλοφορία πλοίων στο Δούναβη.Πολύ χαμηλές θερμοκρασίες καταγράφηκαν και στην Ελλάδα. Οι έντονες χιονοπτώσεις δημιούργησαν μεγάλα προβλήματα στην Κύμη, στην Εύβοια, και σε νησιά όπως η Αλόννησος και η Σκόπελος, με αποτέλεσμα τα δύο τελευταία να μείνουν χωρίς ρεύμα για μία εβδομάδα. Πολύ άσχημες ήταν οι συνθήκες διαβίωσης για μετανάστες και πρόσφυγες κυρίως στη Λέσβο. Σοβαρά προβλήματα υπήρξαν στο Αεροδρόμιο Μακεδονία, καθώς και στις αστικές συγκοινωνίες της πόλης της Θεσσαλονίκης με την κυκλοφορία των 130 από τα συνολικά 480 αστικά λεωφορεία. Το θερμόμετρο έδειξε έως και −23,5 °C στη Φλώρινα, −11 °C στη Θεσσαλονίκη και −5 °C στην Αθήνα. Εξαιτίας του ψύχους υπήρξαν νεκροί και στη Ρωσία και την Ουκρανία. Σε κάποιες περιοχές της Ευρωπαϊκής Ρωσίας, η θερμοκρασία έπεσε στους −40 °C. Μάλιστα 100.000 κάτοικοι στην Περιφέρεια της Μόσχας έμειναν χωρίς ρεύμα σε πολύ χαμηλές θερμοκρασίες.Στη Σκανδιναβία, οι θερμοκρασίες κυμαινόταν μεταξύ των −41 °C και −43 °C. Η πιο χαμηλή θερμοκρασία στη Ρωσία, έφτασε τους −40 °C στις 7 Ιανουαρίου, κάνοντας τα Χριστούγεννα του 2016 τα πιο παγερά των τελευταίων 120 χρόνων.
Τιμητική στήλη του Πολύβιου

Η Τιμητική στήλη του Πολύβιου είναι ελληνική ενεπίγραφη στήλη του 2ου π.Χ. αιώνα, με απεικόνιση πολεμιστή. Σύμφωνα με ορισμένους μελετητές σχετίζεται με τον Πολύβιο, πράγμα όμως που αμφισβητείται βάσιμα από άλλους. Το έργο είναι γνωστό στη διεθνή βιβλιογραφία ως Στήλη του Πολύβιου, Ανάγλυφο πολεμιστή από τον Κλείτορα (γερμανικά: Polybiosstele και Kriegerrelief aus Kleitor αντίστοιχα‎), ή Ανάγλυφο του Πολύβιου (αγγλικά: Polybius Relief‎) και διάφορες άλλες παρεμφερείς ονομασίες. Η στήλη βρέθηκε την άνοιξη του 1881 κοντά στο χωριό Καρνέσι (η μεταγενέστερη και σημερινή Άνω Κλειτορία Αχαΐας) της Επαρχίας Καλαβρύτων, όπου βρίσκονται τα ερείπια του αρχαίου Κλείτορος. Αντίγραφό του φυλάσσεται στο Βασιλικό Μουσείο του Βερολίνου.

 Το επάνω άκρο του ανάγλυφου φέρει επιγραφή δύο σειρών, η οποία έχει φθαρεί και δεν διακρίνεται πλέον. Παριστάνει έναν πολεμιστή με το σώμα στραμμένο προς τον θεατή, ενώ το κεφάλι είναι στραμμένο προς τα αριστερά. Το σώμα του πολεμιστή είναι επεξεργασμένο με πολλές και ακριβείς ανατομικές λεπτομέρειες. Ο μανδύας είναι από μαλακό ύφασμα και σχηματίζει πτυχές. Στο υπόβαθρο διακρίνουμε τη ασπίδα του, όρθια ακουμπισμένη στο έδαφος. Στην μέση του κρέμεται το σπαθί, στον ώμο του ακουμπάει ένα μακρύ δόρυ. Διάφορα ιδιόμορφα χαρακτηριστικά του προσώπου και του σώματος δείχνουν ότι το ανάγλυφο εικονίζει κάποιο συγκεκριμένο πρόσωπο, έναν θωρακίτη πολεμιστή. Αφού η επιγραφή δεν είναι πλέον αναγνώσιμη, μόνο η ερμηνεία του έργου μπορεί να μας δώσει παραπάνω πληροφορίες. Το ανάγλυφο ερμηνεύεται ως Πολύβιος, ο οποίος φοράει την πολεμική του στολή και σηκώνει τον βραχίονα για να ομιλήσει. Τα όπλα που εικονίζονται είναι χαρακτηριστικά γνωρίσματα μιας συγκεκριμένης εποχής. Η στρογγυλή ασπίδα και το μακρύ δόρυ κατατάσσουν το ανάγλυφο στην εποχή μετά το 206 π.Χ. Η ερμηνεία του ως Πολύβιο το κατατάσσει μετά το 146 π.Χ. Louis Gurlitt (1812-1897) (1881). Γερμανικό Αρχαιολογικό Ινστιτούτο Αθηνών, επιμ. Mitteilungen, Τόμος 6. Αθήνα. σελίδες 154-166 και πίνακας V. Institut für Archäologie, Universität Graz. Raum III - . Von der Spätklassik über den Hellenismus in die römische Kaiserzeit, (188.) Stele des Polybios. σελίδες 16-17.
Παναγία Ελεήστρια Κορώνης

Η Παναγία Ελεήστρια είναι Ιερός Ναός της Υπεραγίας Θεοτόκου και Ιερό Προσκύνημα, στην Κορώνη Μεσσηνίας. Βρίσκεται δίπλα στα τείχη του Κάστρου της Κορώνης, στο άλσος της Ελεήστριας και κάτω από το σημείο, που έγινε το Ρεσάλτο στο Κάστρο της Κορώνης.

 Η Παράδοση λέει, πως το 1897, η Παναγία εμφανίσθηκε στο όνειρο μια ηλικιωμένης γυναίκας, της Μαρίας Σταθάκη και της υπέδειξε που θα βρούν την Εικόνα Της. Η γυναίκα αυτή, απέκρυψε το όνειρό της από τους Κορωναίους συμπολίτες της, φοβούμενη ότι θα την περάσουν για τρελλή. Τότε η Παναγία εμφανίσθηκε πάλι στο όνειρό της και όταν ξύπνησε η ηλικιωμένη γυναίκα, είχε σημάδια στο χέρι της. Όταν ξύπνησε, φοβήθηκε και το είπε στους Κορωναίους και αφού έσκαψαν, βρήκαν την Εικόνα της Ελεήστριας. Μετά από την εύρεση της Θαυματουργής Εικόνας, έχτισαν τον Ναό της Παναγίας της Ελεήστριας, που εγκαινιάσθηκε το 1900.Δίπλα απ΄ το Ναό, βρίσκονται τα Μνημεία της Μαρίας Σταθάκη, του τελευταίου Επισκόπου Κορώνης, Γρηγορίου Μπίστη, που κατακρεούργησαν και πέταξαν απ΄ το Κάστρο, οι Οθωμανοί Τούρκοι τον Ιούλιο του 1821, και του Μητροπολίτη Μεσσηνίας, Χρυσόστομου Δασκαλάκη. Κάθε χρόνο γίνεται το Ιερό Προσκύνημα της Παναγίας της Ελεήστριας, στην Κορώνη. Ο εορτασμός γίνεται την Παρασκευή μετά το Πάσχα, στην εορτή της Ζωοδόχου Πηγής. Γίνεται Λιτανεία της Εικόνας και παρευρίσκεται πλήθος πιστών απ΄ όλη την Ελλάδα.
Στον Αστερισμό του Αιγόκερω

Η ταινία Στον Αστερισμό του Αιγόκερω (Πρωτότυπος Τίτλος Under Capricorn), είναι ιστορικό δράμα παραγωγής 1949, σε σκηνοθεσία Άλφρεντ Χίτσκοκ. Πρωταγωνιστες της ταινίας είναι η Ίνγκριντ Μπέργκμαν, ο Τζόζεφ Κότεν κι ο Μάικλ Γουάιλντινγκ.

 Το 1831 καταφθάνουν στο Σίδνεϊ της Αυστραλίας, ο Τσαρλς Αντέαρ (Μάικλ Γουάιλντινγκ) κι ο θείος του, νέος κυβερνήτης της πόλης (Σέσιλ Πάρκερ). Ο Τσαρλς που ελπίζει να καταφέρει να δημιουργήσει περιουσία πιάνει φιλία με τον Σάμσον Φλάσκι (Τζόζεφ Κότεν) έναν εξόριστο κατάδικο που έχει καταφέρει να πλουτίσει με το επιχειρηματικό του μυαλό. Η σύζυγος του Σάμσον Ενριέτα (Ίνγκριντ Μπέργκμαν), ήταν φίλη της αδελφής του Τσαρλς στην Ιρλανδία κι ο Σάμσον πιστεύει ότι ο ερχομός του νέου θα χαροποιήσει την Ενριέττα που είναι αλκοολική. Στο μεταξύ η οικονόμος του σπιτιού των Φλάσκι, Μίλι (Μάργκαρετ Λέιτον) είναι κρυφά ερωτευμένη με τον Σάμσον και σπρώχνει την Ενριέττα στο αλκοόλ. Ο λόγος της καταδίκης του Σάμσον είχε να κάνει με έγκλημα της Ενριέττα το οποίο δήλωσε ότι έκανε ο ίδιος προκειμένου να βγάλει τη σύζυγό του από τη δύσκολη θέση. Η ταινία είναι βασισμένη στο ομώνυμο μυθιστόρημα που έγραψε το 1937 η Χέλεν Σίμπσον, το οποίο μετέφεραν για τη μεγάλη οθόνη, μεταξύ άλλων, ο Χιουμ Κρόνιν κι ο Τζέιμς Μπράιντι. Η παραγωγή της ταινίας έγινε από τη νεοσύστατη εταιρία του Άλφρεντ Χίτσκοκ και του Σίντνεϊ Μπερνστάιν Transatlantic Pictures και τη διανομή της ανέλαβε η Warner Bros.. Η ταινία αποτελεί επίσης τη δεύτερη έγχρωμη ταινία του σκηνοθέτη καθώς και τη δεύτερη στην οποία χρησιμοποιεί δεκάλεπτες συνεχείς λήψεις, όπως συνέβη και με την ταινία του 1948 Ο Βρόχος (Rope). Το κοινό περίμενε ότι ο σκηνοθέτης θα δημιουργούσε άλλη μια ταινία αγωνίας και απογοητεύτηκε όταν διαπίστωσε ότι επρόκειτο για την ιστορία ενός ερωτικού τριγώνου με στοιχεία θρίλερ, κάτι που είχε ως αποτέλεσμα την εμπορική αποτυχία της ταινίας. Επιπλέον η κακή δημοσιότητα που είχε λάβει ο δεσμός της Ίνγκριντ Μπέργκμαν με τον ιταλό νεορεαλιστή σκηνοθέτη Ρομπέρτο Ροσελίνι κι η μετέπειτα εγκυμοσύνη της δε συνέβαλε θετικά στην προώθηση της ταινίας. Στη συνέντευξη του Χίτσκοκ στον Φρανσουά Τρυφό, ο σκηνοθέτης δήλωσε ότι το Στον Αστερισμό του Αιγόκερω είχε τόσο μεγάλη ζημία που η εταιρία που δάνεισε χρήματα στον Χίτσκοκ απέκτησε τα δικαιώματά της και ότι δεν ήταν διαθέσιμη για τηλεπτική προβολή έως και το 1968. Ο Χίτσκοκ στη συνέντευξή του ανέφερε την κριτική των New York Times όπου αναγραφόταν ότι πρέπει να περιμένει κανείς 100 λεπτά για την πρώτη στιγμή αγωνίας. Ο Πίτερ Μπογκντάνοβιτς αναφέρει στη συνέντευξή του με τον Χίτσκοκ ότι οι Γάλλοι κριτικοί του περιοδικού Cahiers du cinéma θεωρούσαν την ταινία ως μια από τις καλύτερες του σκηνοθέτη. Η ταινία στο imdb Η ταινία στο cine.gr